**Szanyi Mária néprajzkutató, pedagógus**

1945. szeptember 22-én született Jánokon, Kelet-Szlovákiában. 1962-ben Szepsiben érettségizett, 1965-ben a nyitrai Pedagógiai Főiskola matematika–fizika szakán szerzett diplomát. Nagytárkányban kezdett tanítani (1965–1969), később a budapesti ELTE-n elvégezte a néprajz szakot (1969–1973). Ezt követően a rozsnyói Bányászati Múzeum (1973–1975), majd a galántai Honismereti Múzeum néprajzosa (1975–1989). Muzeológusként jelentős kiállításokat hozott létre, amelyekért 1985-ben elnyerte a Szlovák Néprajzi Társaság díját.

Muzeológusi évei alatt Rozsnyón és Galántán is néprajzi szakkört vezetett az akkori Pionírházak mellett. Szakköri tevékenységének eredményeképpen a galántai gimnáziumok (szlovák és magyar) diákjai sikeresen szerepeltek a középiskolai diákok tudományos konferenciáin (SOČ), ahol a magyarság életmódját, anyagi és tárgyi kultúráját, valamint az észak-szlovákiai lakosság Mátyusföldre irányuló migrációját feldolgozó munkákat mutattak be.

1989-ben visszatért a katedrára. 1989-től tíz évig Nagymácsédon, majd Hidaskürtön, végül nyugdíjazásáig (2005) Galántán a Kodály Z. Alapiskolában tanított matematikát, fizikát. Tanítványai sikeresen szerepeltek a járási és kerületi matematikai olimpiákon és más matematikai versenyeken.

Az 1990-es évek első felében néprajzi szakkört vezetett a galántai Kodály Zoltán Gimnáziumban. Szakkörösei szép sikereket értek el a Magyar Néprajzi Társaság pályázatán, és munkáik megjelentek nyomtatásban a Szlovákiai Magyar Néprajzi Társaság kiadványában, az Utánpótlás c. füzetben.

A Szlovákiai Magyar Pedagógusok Szövetségének (SZMPSZ) megalakulása óta máig tevékeny tagja. Évekig országos választmányi tag, a Galántai TV, valamint az RPK alelnöke.

Kezdetektől fogva szorgalmazza a tanároknak a helytörténet tanítására irányuló képzését, ennek érdekében kreditpontos tanfolyamokat vezetett, szakmai napokat, szaktáborokat szervezett. Munkamódszerében új elem, hogy a nyári szaktáborokban tanárok és tanítványaik együtt végzik a kutatómunkát, és közösen tanulják a terepgyűjtés és feldolgozás módszereit.

A tehetséggondozást muzeológusi és pedagógiai pályája során is fontosnak tartotta. Az SZMPSZ mellett működő Tehetségsegítő Tanács, majd ennek utódja, a Mentor TT alelnöke.

2006-tól (nyugdíjazása óta) az SZMPSZ Kincskeresők – regionális értékeket kutató diákok c. programjának koordinátora és szakmai felelőse. A Kincskeresők helytörténeti kutatásait a diákok 10 perces vetített képes előadásban mutatják be a Kincskeresők országos konferenciáján, amelynek az eddigi 14 évfolyamára több mint 600 diákelőadást neveztek be Csallóköztől a Bodrogközig.

Publikációi részben a néprajzhoz, részben a pedagógiához kapcsolódnak. Évekig volt a Pedagógusfórum c. szlovákiai magyar pedagógusok lapjának szerkesztője, 2 éven át főszerkesztője. Néprajzi szakcikkei főleg ismeretterjesztő és adatközlő jellegűek.

Kora fiatalságától kezdve tevékenyen kapcsolódott be a Csemadok munkájába (szülőfalujában irodalmi műsorokat szervezett, színdarabokban játszott, és a helyi tánccsoport tagja volt). Rozsnyói éveitől kezdve a [Csemadok](http://adatbank.sk/?p=488419) Néprajzi Szekciójának elnöke (1974–1989). Éveken át rendezte Zselízen az Országos Népművészeti Fesztiválhoz kapcsolódó néprajzi kiállítást. A rendszerváltás után éveken át vezette a Csehszlovákiai Magyar Néprajzi Társaság Pedagógiai Munkacsoportját.

Az 1990-es évek elején (1990–1992) néprajzi szemináriumot (speciális kollégiumot) tartott a nyitrai Pedagógiai Főiskolán – ma Konstantin Filozófus Egyetemen. Külső konzulensként továbbra is éveken át segítette a helytörténeti, tájnyelvi és néprajzi tematikájú dolgozatok elkészítését.

Pedagógiai és néprajzi/helytörténeti munkássága elismeréseként több kitüntetést kapott, melyekkel főleg a Kincskeresők – helyi értékeket kutató diákok hasznos tevékenységét ismerték el.